ময়মনসিংহের তারাকান্দা থানার রামপুর ইউপি নির্বাচনে চেয়ারম্যান প্রার্থী ও স্থানীয় যুবলীগের যুগ্ম সাধারণ সম্পাদক রিয়াজ উদ্দিন দুলাল (৪০) হত্যা মামলার আসামি ধরতে বিলম্ব হওয়ার প্রতিবাদে তার  বিক্ষুব্ধ সমর্থকরা মামলার ১১ আসামির বাড়িতে অগ্নিসংযোগ, ভাঙচুর ও লুটপাট করেছে। গত মঙ্গলবার গভীর রাতে এ ঘটনা ঘটে। এরপর গতকাল বুধবার দিনভর দুলালের সমর্থকরা আসামিদের ধরতে ঘটনাস্থল তারাটি গ্রামে বিক্ষোভ করে। পরিস্থিতি সামাল দিতে র্যাব-পুলিশের টহল বাড়ানো হয়েছে ওই গ্রামে। গতকাল বুধবার বিকাল সাড়ে ৫টায় ঘটনাস্থল পরিদর্শন করেন জেলা প্রশাসক লোকমান হোসেন মিয়া ও পুলিশ সুপার খোন্দকার গোলাম ফারুক। তারা এ হত্যাকা-ে জড়িতদের দ্রুত গ্রেফতারের আশ্বাস দিয়েছেন এলাকাবাসীকে।  এদিকে, এ ঘটনায় দায়িত্ব পালনে ব্যর্থতার দায়ে  তারাকান্দা থানার ভারপ্রাপ্ত কর্মকর্তা ফেরদৌস আহাম্মদকে ময়মনসিংহ পুলিশ লাইনে ক্লোজ করা হয়েছে। তারাকান্দা থানা সূত্র জানায়, গত ১৬ জুন রাত সাড়ে ৮টায় তারাকান্দার কাশিগঞ্জ বাজার থেকে তারাটি নিজ গ্রামে ফেরার পথে সন্ত্রাসীরা রিয়াজ উদ্দিন দুলালকে ধারালো অস্ত্র দিয়ে এলোপাতাড়ি কুপিয়ে জখম করে। পরে সংকটাপন্ন অবস্থায় তাকে ময়মনসিংহ মেডিকেল কলেজ হাসপাতালে ভর্তি করা হয়। চিকিৎসাধীন রিয়াজ গত মঙ্গলবার বিকালে ময়মনসিংহ মেডিকেল কলেজ হাসপাতালে মারা যান।  স্থানীয় সূত্র জানায়, নিহত ও পরাজিত ইউপি চেয়ারম্যান প্রার্থী রিয়াজ উদ্দিন দুলালের  লোকজন বিএনপি সমর্থিত পরাজিত অপর প্রার্থী নাজিরুল হক তালুকদার ও তার সমর্থক মুক্তিযোদ্ধা আজিজ, আবদুর রশিদ তালুকদার, আবদুল লতিফ, হেকিম তালুকদার, জবেদ আলী তালুকদার, নুরুদ্দিন, আলিম উদ্দিন, আর্মি নুরুল আমিন, আকবর তালুকদার, আমজত তালুকদার, মোফাজ্জল তালুকদার, সেলিম তালুকদার, আবদুর রশিদ, শামছুদ্দিন ও আবুল কাসেম তালুকদারের বাড়িতে গত মঙ্গলবার গভীর রাতে ব্যাপক ভাঙচুর, লুটপাট ও অগ্নিসংযোগ করে। এদের মধ্যে ১১ জন হত্যা মামলার আসামি। খবর পেয়ে রাতেই ময়মনসিংহ ফায়ার সার্ভিস ঘটনাস্থলে আসার পথে হামলাকারীদের প্রতিরোধের মুখে ফেরত  যেতে বাধ্য হয়। সূত্র জানায়, অগ্নিসংযোগের সময় ওইসব বাড়িতে কেউ ছিলেন না। মামলা দায়েরের পর থেকেই আসামি ও তাদের পরিবার এলাকা ছেড়ে আত্মগোপন করেন। নিহতের ছোটভাই মোফাজ্জল হোসেন অভিযোগ করেন, বিএনপি প্রার্থী নাজিরুল হক তালুকদারের লোকজন পরিকল্পিতভাবে আমার ভাইকে হত্যা করেছে। এ ঘটনায় রামপুর ইউনিয়নের তারাটী গ্রামে থমথমে অবস্থা বিরাজ করছে। আতঙ্কে গ্রামের নারী-পুরুষ অন্যত্র আশ্রয় নিয়েছে।  এদিকে, ইউনিয়নের হাজার হাজার লোক নিহত চেয়ারম্যান প্রার্থীর লাশ ও ভস্মীভূত বাড়িঘর দেখার জন্য ওই এলাকায় ভিড় করেন। গতকাল বুধবার  দুপুরে নিহত দুলালের লাশ জানাজা শেষে পারিবারিক গোরস্তানে দাফন করা হয়। ময়মনসিংহের জেলা প্রশাসক মো. লোকমান হোসেন মিয়া বলেন, আমি ও এসপি সাহেব ঘটনাস্থল পরিদর্শন করে আসামিদের ধরতে পুলিশকে কঠোর নির্দেশ দিয়েছি। পাশাপাশি স্থানীয় লোকজনের সঙ্গে কথা বলে তাদের শান্ত থাকার অনুরোধ জানিয়েছি।  এদিকে, এ হত্যাকা-ের আসামিদের ধরতে ব্যর্থ হওয়ায় ও আসামিদের বাড়িঘর পুড়িয়ে দেয়ার ঘটনায় তারাকান্দা থানার ভারপ্রাপ্ত কর্মকর্তা (ওসি) ফেরদৌস আহাম্মদকে ময়মনসিংহ পুলিশ লাইনে গতকাল বুধবার বিকাল সাড়ে ৫টায় ক্লোজ করেছেন জেলা পুলিশ সুপার খোন্দকার  গোলাম ফারুক। একইসঙ্গে ওই থানার এসআই জাকিরুল ইসলামকে থানার ভারপ্রাপ্ত কর্মকর্তার দায়িত্ব দেয়া হয়েছে।  পুলিশ সুপার খোন্দকার গোলাম ফারুক বলেন, তারাকান্দায় পরাজিত ইউপি চেয়ারম্যান প্রার্থী খুন, খুনের আগে আসামিদের ধরতে না পারা ও পরবর্তী পরিস্থিতি নিয়ন্ত্রণ করতে ব্যর্থ হওয়ায় তারাকান্দার ওসিকে সরিয়ে দেয়া হয়েছে।